C 491/15

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 491/05)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Nocciola Romana”

EU br.: PDO-IT-0573-AM01 – 15. rujna 2020..

ZOI (X) ZOZP ( )

1. Skupina koja podnosi zahtjev i legitiman interes

Ecolazio società cooperativa

Piazza san paolo della crice, 6

01038 Soriano del Cimino (VT), Italija

Zadruga „Ecolazio” ima pravo podnijeti zahtjev za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☐ Zemljopisno područje

☐ Dokaz o podrijetlu

☒ Metoda proizvodnje

☒ Povezanost

☒ Označivanje

☒ Ostalo [kontrolno tijelo; pravila o prerađenim proizvodima]

4. Vrsta izmjene (izmjena)

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

5.1. Opis proizvoda:

1.a. Članak 2. 1. odlomak specifikacije proizvoda:

Sljedeći odlomak:

„Zaštićena oznaka izvornosti ‚Nocciola Romana’ odnosi se na lješnjake vrste Corylus avellana koji se uzgajaju na zemljopisnom području definiranom u članku 3., pod uvjetom da kultivari ‚Tonda Gentile Romana’ i/ili ‚Nocchione’ – i/ili bilo koja kombinacija tih kultivara čine 90 % lješnjaka koji se uzgajaju na gospodarstvu. Kultivari ‚Tonda di Giffoni’ i ‚Barrettona’ mogu biti zastupljeni s udjelom do 10 %.”

izmijenjen je i sada glasi:

„Zaštićena oznaka izvornosti ‚Nocciola Romana’ odnosi se na lješnjake vrste Corylus avellana koji se uzgajaju na zemljopisnom području definiranom u članku 3. pod uvjetom da kultivari ‚Tonda Gentile Romana’ i/ili ‚Nocchione’ – i/ili bilo koja kombinacija tih kultivara čine 80 % lješnjaka koji se uzgajaju na gospodarstvu. Kultivari ‚Tonda di Giffoni’, ‚Barrettona’ i ‚Mortarella’ mogu biti zastupljeni s udjelom do 20 %.”

1.b. Točka 3.2. jedinstvenog dokumenta:

Sljedeći odlomak:

„Nocciola Romana’ oznaka je za vrstu lješnjaka Corylus avellana, pod uvjetom da kultivari ‚Tonda Gentile Romana’ i/ili ‚Nocchione’ i/ili bilo koja kombinacija tih kultivara čine 90 % lješnjaka koji se uzgajaju na gospodarstvu. Kultivari ‚Tonda di Giffoni’ i ‚Barrettona’ mogu biti zastupljeni s udjelom do 10 %.”

izmijenjen je i sada glasi:

„‚Nocciola Romana’ oznaka je za vrstu lješnjaka Corylus avellana pod uvjetom da kultivari ‚Tonda Gentile Romana’ i/ili ‚Nocchione’ i/ili bilo koja kombinacija tih kultivara čine 80 % lješnjaka koji se uzgajaju na gospodarstvu. Kultivari ‚Tonda di Giffoni’, ‚Barrettona’ i ‚Mortarella’ mogu biti zastupljeni s udjelom do 20 %.”

Potrebni udio sorti „Tonda Gentile Romana” i „Nocchione”, koje su i dalje referentne sorte za proizvod sa ZOI-jem i daju mu karakteristična svojstva, smanjen je s 90 % na 80 %. Stoga je povećan udio dodatnih sorti, koje se uglavnom upotrebljavaju kao oprašivači, te je sada osim sorti koje su već navedene dopušteno upotrebljavati sortu „Mortarella”. Povećanje udjela tih dodatnih sorti znači da može biti prisutan veći broj oprašivača, čime se povećava vjerojatnost zametanja ploda i omogućuje veći prinos. Nadalje, dodavanjem sorte „Mortarella” na popis dodatnih sorti produljuje se razdoblje cvatnje i time obuhvaća cjelokupno razdoblje zametanja ploda glavnih sorti „Tonda Gentile Romana” i „Nocchione”.

2.a. Članak 2. stavci 3. i 4. specifikacije proizvoda:

„‚TONDA GENTILE ROMANA’

— ljuska: srednje debljine, smeđe boje, neznatno sjajna, mekana pri vrhu i s više vidljivih pruga,

— jezgra: srednje do male veličine, promjenjivog i gotovo okruglog oblika, s bojom sličnom boji ljuske, uglavnom s vlaknastom prevlakom, valovitom površinom i brazdama različita intenziteta, manje pravilnih dimenzija od lješnjaka u ljusci,

— opna: srednje debljine, ne može se u potpunosti ukloniti nakon prženja.

‚NOCCHIONE’

— prosječna veličina lješnjaka u ljusci: 14–25 milimetara,

— ljuska: debela, svijetlosmeđe boje, s prugama, tvrda,

— jezgra: male do srednje veličine, s umjerenim do visokim udjelom vlakana.”

izmijenjeni su i sada glase:

„‚TONDA GENTILE ROMANA’

— ljuska: smeđe boje, mekana pri vrhu i s više vidljivih pruga,

— jezgra: promjenjiva i gotovo okruglog oblika, s bojom sličnom boji ljuske, uglavnom s vlaknastom prevlakom, valovitom površinom i brazdama različita intenziteta, manje pravilnih dimenzija od lješnjaka u ljusci,

— opna: ne može se u potpunosti ukloniti nakon prženja.

‚NOCCHIONE’

— veličina lješnjaka u ljusci: 14–25 milimetara,

— ljuska: debela, svijetlosmeđe boje, s prugama, tvrda,

— jezgra: sadržava vlakna.”

2.b. Točka 3.2. jedinstvenog dokumenta:

Sljedeći stavci:

„Lješnjaci u ljusci sorte ‚Tonda Gentile Romana’: gotovo okruglog oblika s blago zašiljenim vrhom; promjenjive veličine između 14 mm i 25 mm; ljuska je smeđe boje, srednje debljine, neznatno sjajna, mekana pri vrhu i s više vidljivih pruga; jezgre su srednje do male veličine, promjenjivog i gotovo okruglog oblika, s bojom sličnom boji ljuske, uglavnom s vlaknastom prevlakom, valovitom površinom i brazdama različita intenziteta, manje pravilnih dimenzija od lješnjaka u ljusci; opna je srednje debljine i ne može se u potpunosti ukloniti nakon prženja; čvrste je i hrskave konzistencije; vrlo finog i dugotrajnog okusa i mirisa.

Lješnjaci u ljusci sorte ‚Nocchione’: okruglog, gotovo elipsoidnog oblika, veličine između 14 mm i 25 mm; debela i tvrda ljuska svijetlosmeđe boje s prugama; jezgre su male do srednje veličine, s umjerenim do visokim udjelom vlakana; opna se može djelomično ukloniti nakon prženja; vrlo finog i dugotrajnog okusa i mirisa.”

izmijenjeni su i sada glase:

„Lješnjaci u ljusci sorte ‚Tonda Gentile Romana’: gotovo okruglog oblika s blago zašiljenim vrhom; promjenjive veličine između 14 mm i 25 mm; ljuska smeđe boje, mekana pri vrhu i s više vidljivih pruga; jezgre promjenjive veličine i gotovo okruglog oblika, s bojom vrlo sličnom boji ljuske, uglavnom s vlaknastom prevlakom, valovitom površinom i brazdama različita intenziteta, manje pravilnih dimenzija od lješnjaka u ljusci; opna se ne može u potpunosti ukloniti nakon prženja; čvrste je i hrskave konzistencije; vrlo finog i dugotrajnog okusa i mirisa.

Lješnjaci u ljusci sorte ‚Nocchione’: okruglog, gotovo elipsoidnog oblika, veličine između 14 mm i 25 mm; debela i tvrda ljuska svijetlosmeđe boje s prugama; jezgra sadržava vlakna; opna se može djelomično ukloniti nakon prženja; vrlo finog i dugotrajnog okusa i mirisa.”

Izrazi kao što su „srednje”, „neznatno”, „visok” i „mali” izbrisani su jer se ne mogu objektivno izmjeriti, stoga se smatraju nepotrebnima za određivanje svojstva ili opis proizvoda.

3. Umeće se sljedeći odlomak:

„Proizvodi sa ZOI-jem ‚Nocciola Romana’ mogu se prezentirati kao:

— cijeli lješnjaci u ljusci,

— cijeli prženi lješnjaci u ljusci,

— oljušteni lješnjaci,

— prženi i/ili oguljeni oljušteni lješnjaci.”

U tekstu su sada navedene različite vrste proizvoda (u ljusci/prženi u ljusci/oljušteni/oljušteni pa prženi i/ili oguljeni). Proizvodu karakteristična svojstva daju isključivo sirovine (lješnjaci), a lješnjaci se mogu podvrgnuti samo onim fizičkim i/ili mehaničkim postupcima (sušenje, prženje, guljenje) kojima se ne mijenjaju posebne značajke proizvoda, kao što su hrskavost, čvrsta konzistencija i odsutnost šupljina u jezgri. Taj popis posebnih vrsta proizvoda potreban je jer tržište i potrošači žele da im bude dostupan širi raspon proizvoda sa ZOI-jem. Te se vrste proizvoda već više od 30 godina proizvode na području proizvodnje ZOI-ja, ali nije ih bilo moguće staviti na tržište pod oznakom „Nocciola Romana” jer nisu izričito obuhvaćeni specifikacijom proizvoda.

Ta izmjena primjenjuje se i na točku 3.2. jedinstvenog dokumenta.

4. Sljedeća rečenica iz specifikacije proizvoda:

„Lješnjaci smiju imati okus i miris samo po svježim lješnjacima.”

izmijenjena je i sada glasi:

„Lješnjaci smiju imati okus i miris samo po svježim ili prženim lješnjacima.”

Ta je rečenica prilagođena tako da odražava 3. izmjenu.

5. Umeće se sljedeći odlomak:

„Lješnjaci koji ne ispunjavaju zahtjeve u pogledu veličine mogu se upotrebljavati samo za preradu pod nazivom ‚Nocciola Romana’ (ZOI) pod uvjetom da imaju druga svojstva proizvoda koja su prethodno navedena. Ne smiju se izravno prodavati krajnjim potrošačima.”

Tom se izmjenom omogućuje da se naziv „Nocciola Romana” (ZOI) upotrebljava za lješnjake koji ne ispunjavaju zahtjeve u pogledu veličine utvrđene za svaki kultivar i koji se upotrebljavaju samo za preradu.

Ta izmjena primjenjuje se i na točku 3.2. jedinstvenog dokumenta.

5.2. Metoda proizvodnje

Članak 5. specifikacije proizvoda:

6. Sljedeći stavak:

„Gustoća sadnje i tehnike uzgoja koje se upotrebljavaju moraju biti u skladu s ustaljenom praksom. U svakom slučaju lješnjaci se mogu uzgajati kao grmovi s više stabljika ili kao stabla s jednim deblom (takva stabla mogu se obrezati u oblik otvorene vaze). Gustoća sadnje kreće se od 150 stabala po hektaru u starim nasadima do 650 stabala u novim nasadima.”

izmijenjen je i sada glasi:

„Gustoća sadnje i tehnike uzgoja koje se upotrebljavaju moraju biti u skladu s ustaljenom praksom. U svakom slučaju lješnjaci se mogu uzgajati kao grmovi s više stabljika ili kao stabla s jednim deblom (takva stabla mogu se obrezati u oblik otvorene vaze). Gustoća sadnje kreće se od 150 do 650 stabala po hektaru u starim nasadima do 800 stabala u novim nasadima.”

U tekstu se broj stabala po hektaru u starim nasadima sada izražava u rasponu (150–650), dok najveći broj od 800 stabala po hektaru u novim nasadima odražava upotrebu obrazaca sadnje s manjim razmacima između stabala, koji se mogu upotrebljavati pod uvjetom da prinos po hektaru ostane unutar granica utvrđenih u specifikaciji proizvoda.

7. Sljedeći stavak:

„Lješnjaci s oznakom ‚Nocciola Romana’ moraju se skladištiti u dobro prozračenim prostorijama (prozori ili mehaničko provjetravanje), koji osiguravaju konzerviranje proizvoda s udjelom vlage od najviše 6 %.”

izmijenjen je i sada glasi:

„Lješnjaci s oznakom ‚Nocciola Romana’ moraju se skladištiti u odgovarajućim prostorima koji osiguravaju ispravno konzerviranje proizvoda. Udio vlage u oljuštenom proizvodu ne smije biti veći od 6 % (najveće dopušteno odstupanje iznosi 10 %).”

U specifikaciji je sada navedeno da se proizvod mora skladištiti u „odgovarajućim” prostorima, a to više nužno ne znači da su, kao prije, potrebni „prozori” ili „mehaničko provjetravanje”, čime se dopušta upotreba modernijih objekata (automatizirane prostorije za skladištenje itd.) u kojima je moguće provoditi redovite provjere temperature i vlažnosti.

Pojašnjeno je da se zahtjev u pogledu udjela vlage odnosi na oljuštene lješnjake. Najveće dopušteno odstupanje od ±10 % u odnosu na udio vlage od 6 % uvedeno je zbog raspona dopuštenog odstupanja mjernih instrumenata, na koji utječu vanjski uvjeti okoliša.

8. Sljedeći stavak:

„Pri skladištenju, uklanjanju ljuski, klasiranju i određivanju veličine lješnjaka mora se pridržavati odgovarajućih pravila o sigurnosti hrane.”

izmijenjen je i sada glasi:

„Pri uklanjanju ljuski, klasiranju, određivanju veličine, sušenju, prženju i guljenju lješnjaka potrebno je pridržavati se odgovarajućih pravila o sigurnosti hrane.”

Osim onih prethodno navedenih, u tekstu se sada navode i ostali postupci (tj. sušenje, prženje i guljenje) tijekom kojih je potrebno pridržavati se odgovarajućih pravila o sigurnosti hrane.

9. Sljedeći stavak:

„Kako bi se izbjegao gubitak kvalitete proizvoda, postupci uklanjanja ljuski, klasiranja i određivanja veličine, ili samo određivanja veličine u slučaju lješnjaka koji se prodaju u ljusci, moraju se provesti do 31. kolovoza u godini koja slijedi nakon godine berbe.”

izmijenjen je i sada glasi:

„Kako bi se izbjegao gubitak kvalitete proizvoda, postupci uklanjanja ljuski, klasiranja, određivanja veličine i sušenja ili samo određivanja veličine u slučaju lješnjaka koji se prodaju u ljusci moraju se provesti na zemljopisnom području definiranom u članku 3. do 31. kolovoza u godini koja slijedi nakon godine berbe.”

Sušenje, faza koja je nužna za očuvanje i sprečavanje narušavanja kvalitete proizvoda, ograničava se na područje definirano u članku 3. specifikacije proizvoda. Taj se postupak isto tako mora provesti do istog datuma kao i drugi postupci, tj. do 31. kolovoza u godini koja slijedi nakon godine berbe.

10. Točka 3.4. jedinstvenog dokumenta:

„Berba, skladištenje, klasiranje i određivanje veličine moraju se provoditi na području proizvodnje.”

usklađena je sa sadržajem 9. izmjene:

„Uklanjanje ljuski, klasiranje, određivanje veličine i sušenje moraju se provoditi na području proizvodnje.”

5.3. Povezanost

11. Sljedeća rečenica iz članka 6. specifikacije proizvoda:

„Posebna svojstva ovog proizvoda, odnosno njegova hrskavost i čvrsta konzistencija bez šupljina u jezgri, koja ostaju ista bez obzira na to je li riječ o svježem ili konzerviranom proizvodu, usko su povezana s okolišem područja proizvodnje, dok su sorte lijeske vrlo dobro prilagođene uvjetima tla područja koje je definirano člankom 3.”

izmijenjena je i sada glasi:

„Posebna svojstva ovog proizvoda, odnosno njegova hrskavost i čvrsta konzistencija bez šupljina u jezgri, koja ostaju ista bez obzira na to je li riječ o svježem, prženom i/ili oguljenom ili konzerviranom proizvodu, usko su povezana s okolišem područja proizvodnje, dok su sorte lijeske vrlo dobro prilagođene pedološkim uvjetima područja definiranog člankom 3.”

i

sljedeća rečenica iz točke 5.2. jedinstvenog dokumenta:

„Ti su lješnjaci toliko hrskavi da pucaju pri prvom ugrizu i nisu žilavi. I svježi i konzervirani proizvodi zadržavaju to svojstvo.”

izmijenjena je i sada glasi:

„Ti su lješnjaci toliko hrskavi da pucaju pri prvom ugrizu i nisu žilavi. Svježi, prženi i/ili oguljeni i konzervirani proizvodi zadržavaju to svojstvo.”

Tom se izmjenom specifikacija proizvoda i jedinstveni dokument usklađuju s 3. izmjenom.

5.4. Označivanje

Članak 8. specifikacije proizvoda:

12. Sljedeći odlomak:

„Lješnjaci s oznakom ‚Nocciola Romana’ moraju se pakirati i stavljati na tržište u:

a) vrećice ili pakiranja od jute ili rafije prikladne za razne razine prodaje, koje teže 25 g, 50 g, 250 g, 500 g, 1 kg, 5 kg, 10 kg, 25 kg, 50 kg, 500 kg, 800 kg ili 1 000 kg za lješnjake u ljusci;

b) pakiranja ili ambalaže od jute ili rafije, vrećice zapečaćene pod vakuumom, vrećice od folije zapečaćene pod vakuumom ili kartonske kutije za prehrambene proizvode koje teže 10 g, 15 g, 20 g, 25 g, 50 g, 100 g, 150 g, 250 g, 500 g, 1 kg, 2 kg, 4 kg, 5 kg, 10 kg, 25 kg, 50 kg, 500 kg, 800 kg, ili 1 000 kg za oljuštene lješnjake.”

izmijenjen je i sada glasi:

„Lješnjaci s oznakom ‚Nocciola Romana’ moraju se pakirati i stavljati na tržište u:

a) platnene vrećice ili druge materijale ili spremnike za prehrambene proizvode u slučaju lješnjaka u ljusci, uključujući pržene lješnjake u ljusci;

b) bilo koje pakiranje za prehrambene proizvode u slučaju oljuštenih lješnjaka, uključujući pržene i/ili oguljene lješnjake.”

Tom su izmjenom izbrisani zahtjevi u pogledu težine pakiranja i posebnih materijala za pakiranje te su „prženi i/ili oguljeni” lješnjaci dodani kao vrsta proizvoda.

Kad je riječ o težini pakiranja i materijalima za pakiranje, potrebe tržišta uvelike se razlikuju. Kako bi se lješnjaci sa ZOI-jem „Nocciola Romana” i dalje mogli natjecati na tržištu, gospodarskim subjektima trebalo bi omogućiti da odaberu pakiranje koje najbolje ispunjava zahtjeve tržišta.

Ta izmjena primjenjuje se i na točku 3.5. jedinstvenog dokumenta.

13. Sljedeća rečenica:

„Riječi ‚NOCCIOLA ROMANA’ i ‚DENOMINAZIONE DI ORIGINE PROTETTA’ [‚ZAŠTIĆENA OZNAKA IZVORNOSTI’] moraju se na njih otisnuti slovima iste veličine. Na njima moraju biti označeni i naziv i adresa poslovnog subjekta koji pakira proizvod, godina u kojoj su lješnjaci uzgojeni, bruto i neto masa izvagana na izvoru i logotip.”

izmijenjena je i sada glasi:

„Riječi ‚NOCCIOLA ROMANA’ i ‚DENOMINAZIONE DI ORIGINE PROTETTA’ [‚ZAŠTIĆENA OZNAKA IZVORNOSTI’] ili akronim DOP [‚ZOI’] moraju se na njih otisnuti slovima iste veličine. Na njima moraju biti označeni i naziv i adresa poslovnog subjekta koji pakira proizvod, godina u kojoj su lješnjaci uzgojeni, bruto i neto masa izvagana na izvoru i logotip.”

Tom se izmjenom u potpunosti objašnjava da je i simbol EU-a jedan od zahtjeva u pogledu označivanja te da se akronim „DOP” može upotrijebiti umjesto da se „DENOMINAZIONE DI ORIGINE PROTETTA” ispiše u cijelosti.

Ta izmjena primjenjuje se i na točku 3.6. jedinstvenog dokumenta.

14. Članku se dodaje sljedeći odlomak:

„Lješnjaci se mogu prodavati u rasutom stanju u odgovarajućim spremnicima samo kad je riječ o lješnjacima koji mogu nositi zaštićenu oznaku izvornosti ‚Nocciola Romana’ i koje je izravno od uzgajivača ili u žetvenom centru zadruge uzgajivača kupio prvi kupac koji posjeduje postrojenje za preradu i/ili pakiranje.”

U tekstu se sada navodi da se proizvod sa ZOI-jem radi ubrzavanja trgovine može u rasutom stanju prodavati među subjektima u lancu opskrbe, ali ne krajnjim potrošačima. Ta izmjena primjenjuje se i na točku 3.5. jedinstvenog dokumenta.

15. Članku se dodaje sljedeći odlomak:

„Lješnjaci namijenjeni isključivo preradi mogu se prodavati u rasutom stanju u odgovarajućim spremnicima. U rasutom stanju mogu se i izravno utovariti u teretni odjeljak prijevoznih sredstava. Nijedno drugo voće ni orašasti plodovi koji ne nose ZOI ‚Nocciola Romana’ ne smiju biti dio pošiljke ni pod kojim okolnostima i na prijevoznoj ispravi moraju se navesti tekst ‚Nocciola Romana DOP destinata alla trasformazione’ [‚Nocciola Romana ZOI za preradu’] te sorta, veličina i serija.”

Stoga će u specifikaciji proizvoda sada biti opisani uvjeti prodaje lješnjaka namijenjenih isključivo preradi. Ta izmjena primjenjuje se i na točku 3.6. jedinstvenog dokumenta.

5.5. Ostalo

Kontrolno tijelo

16. Dodani su podaci o kontrolnom tijelu nadležnom za provjeru sukladnosti sa specifikacijom proizvoda u skladu s člankom 7. stavkom 1. točkom (g) Uredbe (EU) br. 1151/2012.

Pravila o prerađenim proizvodima

17. Sljedeći tekst iz članka 9. specifikacije proizvoda i točke 3.7. jedinstvenog dokumenta:

„Proizvodi sa ZOI-jem ‚Nocciola Romana’ mogu se i nakon prerade stavljati na tržište u pakiranju s tim nazivom i bez logotipa EU-a pod uvjetom:

— da je proizvod sa zaštićenom oznakom, koji je certificiran kao takav, jedini sastojak te skupine proizvoda,

— da je korisnike proizvoda sa ZOI-jem za to ovlastilo udruženje za zaštitu ‚Consorzio di Tutela della DOP Nocciola Romana’, koje je Ministarstvo za poljoprivrednu, prehrambenu i šumarsku politiku priznalo kao nadzorno tijelo u skladu s nacionalnim zakonodavstvom (članak 14. Zakona br. 526/99 i Zakonodavna uredba br. 297/2004).

Isto udruženje nadležno je za registraciju tih korisnika i praćenje pravilne upotrebe zaštićenog naziva. U odsustvu udruženja za zaštitu te dužnosti obavlja Ministarstvo za poljoprivrednu, prehrambenu i šumarsku politiku kao nacionalno tijelo nadležno za provedbu Uredbe (EZ) br. 510/2006.”

briše se.

Cijeli taj odlomak o prerađenim proizvodima izbrisan je jer nije bio relevantan za sadržaj specifikacije proizvoda kako je opisano u članku 7. stavku 1. Uredbe (EU) br. 1151/2012. Na upotrebu ZOI-ja „Nocciola Romana” kod drugih proizvoda primjenjuje se „Komunikacija Komisije – Smjernice za označivanje prehrambenih proizvoda koji koriste zaštićene oznake izvornosti (ZOI) ili zaštićene oznake zemljopisnog podrijetla (ZOZP) kao sastojke” (2010/C 341/03) i smjernice nacionalnog ministarstva.

JEDINSTVENI DOKUMENT

„Nocciola Romana”

EU br.: PDO-IT-0573-AM01 – 15. rujna 2020..

ZOI (X) ZOZP ( )

1. Naziv

„Nocciola Romana”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Nocciola Romana” oznaka je za vrstu lješnjaka Corylus avellana, pod uvjetom da kultivari „Tonda Gentile Romana” i/ili „Nocchione” – i/ili bilo koja kombinacija tih kultivara – čine 80 % lješnjaka koji se uzgajaju na gospodarstvu. Kultivari „Tonda di Giffoni”, „Barrettona” i „Mortarella” mogu biti zastupljeni s udjelom do 20 %.

Lješnjaci s oznakom „Nocciola Romana” moraju imati sljedeća svojstva.

Lješnjaci u ljusci sorte „Tonda Gentile Romana”: gotovo okruglog oblika s blago zašiljenim vrhom; promjenjive veličine između 14 mm i 25 mm; ljuska smeđe boje, mekana pri vrhu i s više vidljivih pruga; jezgre promjenjive veličine i gotovo okruglog oblika, s bojom vrlo sličnom boji ljuske, uglavnom s vlaknastom prevlakom, valovitom površinom i brazdama različita intenziteta, manje pravilnih dimenzija od lješnjaka u ljusci; opna se ne može u potpunosti ukloniti nakon prženja; čvrste je i hrskave konzistencije; vrlo finog i dugotrajnog okusa i mirisa.

Lješnjaci u ljusci sorte „Nocchione”: okruglog, gotovo elipsoidnog oblika, veličine između 14 mm i 25 mm; debela i tvrda ljuska svijetlosmeđe boje s prugama; jezgra sadržava vlakna; opna se može djelomično ukloniti nakon prženja; vrlo finog i dugotrajnog okusa i mirisa.

Omjer jezgre i ploda od 28 % do 50 % karakterističan je za obje sorte.

Proizvodi sa zaštićenom oznakom izvornosti „Nocciola Romana” mogu se prezentirati kao:

— cijeli lješnjaci u ljusci,

— cijeli prženi lješnjaci u ljusci,

— oljušteni lješnjaci,

— prženi i/ili oguljeni oljušteni lješnjaci.

U okusu ili mirisu lješnjakâ ne smije biti naznaka užeglog ulja, plijesni ni travnatih nota. Moraju biti hrskavi, što znači da pucaju pri prvom ugrizu i nisu žilavi. Njihova konzistencija mora biti kompaktna, bez šupljina u jezgri. Konzervirani lješnjaci moraju zadržati ista svojstva.

Lješnjaci koji ne ispunjavaju zahtjeve u pogledu veličine mogu se upotrebljavati samo za preradu pod nazivom „Nocciola Romana” (ZOI) pod uvjetom da imaju druga svojstva proizvoda koja su prethodno navedena. Ne smiju se izravno prodavati krajnjim potrošačima.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Uklanjanje ljuski, klasiranje, određivanje veličine i sušenje moraju se provoditi na području proizvodnje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Lješnjaci s oznakom „Nocciola Romana” moraju se pakirati i stavljati na tržište u:

a) platnene vrećice ili druge materijale ili spremnike za prehrambene proizvode u slučaju lješnjaka u ljusci, uključujući pržene lješnjake u ljusci;

b) bilo koje pakiranje za prehrambene proizvode u slučaju oljuštenih lješnjaka, uključujući pržene i/ili oguljene lješnjake.

Lješnjaci se mogu prodavati u rasutom stanju u odgovarajućim spremnicima samo kad je riječ o lješnjacima koji mogu nositi zaštićenu oznaku izvornosti „Nocciola Romana” i koje je izravno od uzgajivača ili u žetvenom centru zadruge uzgajivača kupio prvi kupac koji posjeduje postrojenje za preradu i/ili pakiranje.

3.6. Posebna pravila za označivanje proizvoda na koji se odnosi registrirani naziv

Pakiranja, spremnici i vrećice moraju se zapečatiti tako da se onemogući uklanjanje njihova sadržaja bez trganja pečata.

Riječi „NOCCIOLA ROMANA” i „DENOMINAZIONE DI ORIGINE PROTETTA” [„ZAŠTIĆENA OZNAKA IZVORNOSTI”] ili akronim DOP [„ZOI”] moraju se na njih otisnuti slovima iste veličine. Na njima moraju biti označeni i naziv i adresa poslovnog subjekta koji pakira proizvod, godina u kojoj su lješnjaci uzgojeni, bruto i neto masa izvagana na izvoru i logotip. Ne smije se upotrebljavati nijedan drugi naziv ili dodatni deskriptor. Lješnjaci namijenjeni isključivo preradi mogu se prodavati u rasutom stanju u odgovarajućim spremnicima. U rasutom stanju mogu se i izravno utovariti u teretni odjeljak prijevoznih sredstava. Nijedno drugo voće ni orašasti plodovi koji ne nose ZOI „Nocciola Romana” ne smiju biti dio pošiljke ni pod kojim okolnostima i na prijevoznoj ispravi moraju se navesti tekst „Nocciola Romana DOP destinata alla trasformazione” [„Nocciola Romana ZOI za preradu”] te sorta, veličina i serija.

Logotip ZOI-ja kružnog je oblika i sastoji se od bež žute pozadine sa smeđim rubom i riječima „Nocciola Romana” napisanima crnim slovima u obliku polukruga u gornjem dijelu kruga te riječima „Denominazione Origine Protetta” [„zaštićena oznaka izvornosti”] napisanima crnim slovima u obliku polukruga u donjem dijelu kruga. U središtu kruga nalaze se tri zelena lista poredana u obliku lepeze i usmjerena prema gore te listove djelomično prekriva svijetlosmeđi lješnjak obrubljen crnom bojom unutar kojeg je bež žuti prikaz papinske palače u Viterbu.

4. Sažeta definicija zemljopisnog područja

Područje proizvodnje lješnjaka s oznakom „Nocciola Romana” sastoji se od sljedećih općina u pokrajinama Viterbo i Rim:

a) Barbarano Romano, Bassano in Teverina, Bassano Romano, Blera, Bomarzo, Calcata, Canepina, Capranica, Caprarola, Carbognano, Castel Sant’Elia, Civita Castellana, Corchiano, Fabrica di Roma, Faleria, Gallese, Monterosi, Nepi, Oriolo Romano, Orte, Ronciglione, Soriano nel Cimino, Sutri, Vallerano, Vasanello, Vejano, Vetralla, Vignanello, Villa San Giovanni in Tuscia, Vitorchiano i Viterbo u pokrajini Viterbo;

b) Bracciano, Canale Monterano, Manziana, Rignano Flaminio, Sant’Oreste i Trevignano u pokrajini Rim.

5. Povezanost sa zemljopisnim područjem

Područje proizvodnje lješnjaka s oznakom „Nocciola Romana” odlikuje se pedoklimatskim uvjetima koji su vrlo povoljni za uzgoj lijeske: tla na brdima Cimini i Sabatini vulkanskog su podrijetla, sa zemljanim tufom, bogata prijeko potrebnim tvarima, leucitnom i trahitnom lavom i s raznim vrstama klastičnih naslaga. Tlo je duboko i lagano, siromašno kalcijem i fosforom, ali bogato kalijem i mirkoelementima te je uglavnom kiselo ili blago kiselo. Klima na području definiranom u točki 3. odlikuje se najnižom prosječnom temperaturom od 4 do 6 °C, najvišom prosječnom temperaturom od 22 do 23 °C i godišnjom količinom padalina od 900 do 1 200 mm. Blage zime iznimno su važan čimbenik jer se osjetljiv stadij cvatnje lješnjaka odvija između siječnja i veljače.

Hrskavost, čvrsta konzistencija i jezgre bez šupljina u jezgri posebna su svojstva koja lješnjake s oznakom „Nocciola Romana” čine jedinstvenom i posebnom vrstom. Ti su lješnjaci toliko hrskavi da pucaju pri prvom ugrizu i nisu žilavi. Svježi, prženi i/ili oguljeni i konzervirani proizvodi zadržavaju to svojstvo.

Svojstva lješnjaka s oznakom „Nocciola Romana” usko su povezana sa zemljopisnim okruženjem u kojem se uzgajaju lješnjaci.

Toj vrsti u osnovi najviše odgovara rahlo tlo s neutralnom do kiselom pH-vrijednosti s manje od 8 % „aktivnog” kalcijeva karbonata, s prosječnom godišnjom temperaturom od 10 do 16 °C i godišnjom količinom padalina od najmanje 800 mm. Svi ti okolišni čimbenici prisutni su na području proizvodnje lješnjaka s oznakom „Nocciola Romana”.

Od svih tih prirodnih čimbenika neosporna je važnost vrste tla, osobito njegova mineralnog sastava. Vulkansko podrijetlo tla i visoka koncentracija kalija i mikroelemenata imaju odlučujuću ulogu u oblikovanju kvalitete lješnjaka i njihovih organoleptičkih svojstava, a time i njihove hrskavosti.

Na kvalitetu tog poljoprivrednog proizvoda utječu i tehnike uzgoja i konzerviranja. Te su se tehnike razvijale dugi niz godina, pri čemu se davala prednost kvaliteti, a ne kvantiteti. Danas se primjenjuje integrirana zaštita bilja od štetočina, čiji je cilj smanjiti oštećenja uzrokovanih nametnicima i osigurati da lješnjaci budu sigurni za jelo te bez ostataka i prirodnih toksina.

Na sličan su način razvijene tehnike berbe kako bi se osiguralo da sav rad tijekom cijelog vegetacijskog ciklusa ne bude uzaludan.

Potrebno je napomenuti da se lješnjaci beru sa zemlje i da, ako predugo leže na zemlji, to može u potpunosti ugroziti njihovu zdravstvenu ispravnost. Stoga posljednjih godina uzgajivači intenzivno rade na tome da se što više skrati vrijeme tijekom kojeg lješnjaci leže na tlu i to upotrebom tehnika koje uključuju i što češće prolaske kroz nasade.

Isto tako kontinuirano se razvijaju sustavi za početnu obradu i skladištenje lješnjaka. Sušenje na suncu u prošlosti, kad nije bilo neobično vidjeti gospodarska dvorišta i trgove prekrivene lješnjacima koje se rasprostrlo kako bi se osušili, ustupilo je mjesto mehaničkim sušarama (u vlasništvu pojedinačnih poljoprivrednih gospodarstava i/ili zadruga), recikliranju ljuski koje se upotrebljavaju kao gorivo te skladištenju lješnjaka u skladištima i/ili silosima s reguliranom temperaturom ili, u slučaju oljuštenih lješnjaka, u posebnim komorama. Lješnjaci na definiranom zemljopisnom području rastu od „[...] oko 1412., kad su izvorno bili u obliku grmova u raslinju, a to je oblik u kojem se pojavljuju i danas, posebice u nasadima kestena” (Martinelli, Carbognano illustra). Po svemu sudeći, nocchie su se 1513. posluživale papi Leonu X. (Clementi, Storia del Carnevale Romano [„Povijest rimskog karnevala”]). O stablima se već 1870. pisalo u zemljišnim knjigama, kad je nekoliko desetaka hektara nasada lijeske u Capraroli upisano kao „Bosco di Nocchie”. Do 1946. lješnjaci su bili jedina kultura na 2 463 hektara zemlje, a zajedno s drugim kulturama uzgajali su se na dodatnih 1 300 hektara. Danas nasadi lijeske zauzimaju više od 16 000 hektara zemlje i u toj industriji posluje više od 3 500 gospodarskih subjekata.

Strpljivost, ustrajnost i vještina uzgajivača tijekom stoljeća imale su važnu ulogu u očuvanju tradicija povezanih s lješnjacima. To potkrepljuje i činjenica da se svake godine održavaju mnoga seoska slavlja povezana s lješnjacima te da postoje mnoga tradicionalna jela u čijoj se pripremi upotrebljavaju lješnjaci, kao što su zečji paprikaš (spezzatino di coniglio in umido), velik izbor raznih kolača i keksa (tozzetti, cazzotti, ciambelle, ossetti da morto, mostaccioli, amaretti, bruttibuoni, duri-morbidi, crucchi di Vignanello i morette) ili puslice od lješnjaka. Sve to potvrđuje koliko je uzgoj tog proizvoda tradicionalan i važan za lokalno gospodarstvo.

Upućivanje na objavu specifikacije proizvoda

(članak 6. stavak 1. drugi podstavak Uredbe)

Cijeli tekst specifikacije proizvoda dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” („Kvaliteta”) (u gornjem desnom kutu zaslona), zatim na „Prodotti DOP IGP STG” („Proizvodi ZOI ZOZP ZTS”) (na lijevoj strani zaslona) te naposljetku na „Disciplinari di Produzione all’esame dell’UE” („Specifikacije podnesene na razmatranje Europskoj uniji”).

(1) SL L 343, 14.12.2012., str. 1.